子真新篇愈出愈工壓倒元白三歎不已勉强再次前韻
作者：蔡戡
朝代：宋

paragraphs: 獨守寒窗坐昏黑，怪底打門聲摵摵。
呼童秉燭誦新詩，篋笥珠璣喜盈積。
君家文焰萬丈長，愧我才慳真退尺。
往來政自足風流，唱酬聊可供閒隙。
劇談快飲坐生春，一笑相看眼俱碧。
曉來百鳥報新晴，漸喜門前多轍迹。
眼明頓覺有春意，耳冷况聞開樂籍。
何勞空泛剡溪舟，不如沉醉高陽宅。
樓迥吹殘玉笛寒，杯乾笑指銀瓶索。
遥知塞上積雪深，千里關山同一色。
夕烽罷警鐵衣閒，聘幣星馳交兩國。
使華不用吞旃毛，邊吏何憂取溫麥。
祇憐魚貫挽舟人，墮指裂膚聲苦劇。
東風吹作一尺泥，山鳥却愁行不得。